google/wiki40b huggingface dataset:
Kommunehelsa

Kommunehelsa er en samling folkehelse-informasjon for norske kommuner og fylker, som vedlikeholdes av Folkehelseinstituttet. Informasjonen består av folkehelseprofiler for alle landets kommuner og fylker samt bydeler i de fire største  byene, en statistikkbank hvor man kan lage egne tabeller og grafer, og forklarende artikler om bruk og tolkning av dataene.

Folkehelseprofiler

Folkehelseprofilene er unike rapporter for alle landets kommuner og fylker, og for bydelene i Oslo, Bergen, Stavanger og Trondheim. Profilene inneholder tre hovedelementer: hovedtrekk i kommunens folkehelse, utdypning og illustrasjoner av utvalgte temaområder og et grafisk folkehelsebarometer. Profilene gir de store linjene for hver kommune, og må tolkes i lys av kunnskap om lokale forhold.

Statistikkbank

Kommunehelsa statistikkbank inneholder datagrunnlaget for folkehelseprofilene for kommuner og bydeler. Det er mulig å gjøre oppslag og fordype seg i spesielle problemstillinger, ved å lage egne tabeller og grafer fra ca. 70 temaer. Utvalgte data kan så eksporteres til regneark (Excel) eller PDF. Man kan lage bokmerker/lenker til spesielle oppslag, eller legge tabeller/grafikk på sin egen nettside med levende lenker ("embedding", med iframe-teknologi).

Forklaringer og dokumentasjon

På Kommunehelsas hovedside (under www.fhi.no) er det samlet en rekke artikler som veileder i bruk og tolkning av dataene. Hovedsiden fikk i 2013 tittelen "Folkehelseprofiler". Inne i Statistikkbanken har hver indikator (hvert datasett) en forklaring og definisjon av indikatoren, under fanen "Definisjoner".

Data for helseregioner og fylker

Norgeshelsa er et søster-nettsted til Kommunehelsa statistikkbank, med data på lands-, helseregion- og fylkesnivå, og et litt annet utvalg av emner. Der finnes en statistikkbank av liknende type som Kommunehelsa, hvor datagrunnlaget for folkehelseprofilene for fylkene er presentert. Se lenke nedenfor.

Utvikling

Kommunehelsa ble lansert første gang i januar 2012. Datagrunnlaget oppdateres løpende (én gang i året per indikator), og folkehelseprofilene oppdateres årlig (i første kvartal).
I juni 2015 ble folkehelseprofiler for bydelene i Oslo, Bergen, Stavanger og Trondheim lansert for første gang.

Programvare

Kommunehelsa statistikkbank er laget med programsystemet Nesstar, levert av Norsk senter for forskningsdata. Første utgave ble publisert med versjon 4.0 av Nesstar. 
Folkehelseprofilene er laget med rapportgeneratoren Microsoft SQL-Server Reporting Services, fra data og tekster i en SQL-database. Rapportmalene og tilhørende redigeringsverktøy er laget av Folkehelseinstituttets IT-avdeling.
Data bestilles fra mange kilder, og bearbeides i statistikkprogrammene R og Stata før de publiseres til statistikkbankene og lastes opp til SQL-databasen.
Desroches

Navn

Desroches er oppkalt etter mannen som var generalguvernør på Maskarenene fram til 1772, chevalier des Roches.
Øynavnet skrives noen ganger Des Roches.

Geografi

Øya er den største av øyene i øygruppen Amirantene og ligger 230 km sørvest av Seychellenes hovedøy Mahé. Den er 5 km lang og 1,5 km bred. Desroches er skilt fra de øvrige øyene i Amirantene av et havdyp på opp til 1740 meters dybde.
Desroches er ei sandøy, restene av en sunket atoll som danner en lagune. I nordvest er det en bred og dyp åpning i revet og dette gjør det mulig for skip å anløpe. 
Øya har 14 km strender. I sør og nordøst er strendene viktige for suppeskilpadde og karett. Kakerlakkarten Delosia ornata, den eneste stedegne arten i Amirantene, finnes på Desroches. Skogsvegetasjonen preges av introduserte arter, kokospalme og  casuarina, men noe av den opprinnelige skogen er bevart. Introduserte fugler som gråspurv, sebradue, rødvever og gråfrankolin finnes på øya.
Kjempeskilpadde er introdusert til øya, der arten ikke tidligere hadde levd. Desroches hadde i 2013 en bestand på 10–20 kjempeskilpadder, både i det fri og i fangenskap.

Historie

Øya ble først kolonisert i 1835. Det ble anlagt kokosplantasje, som i 1906 hadde en månedlig produksjon på 15–20 000 kokosnøtter. Det ble også plantet casuarina med tanke på produksjon av trekull og tømmer.
På begynnelsen av 1960-tallet var USA i samarbeid med Storbritannia på leting etter «strategiske øyer», steder egnet for flåtebaser. Flere av øyene i Seychellene ble undersøkt for en base i Indiahavet og Desroches ble kjøpt av britiske myndigheter. I 1965 ble Desroches, sammen med Aldabra og Farquhar, skilt ut fra kolonien Seychellene og slått sammen med Chagosøyene, som ble utskilt fra Mauritius, til en ny koloni kalt Det britiske territoriet i Indiahavet. Diego Garcia i Chagosøyene ble valgt til sted for militærbasen, da de andre øyene ble ansett som uegnet. Desroches, sammen med Aldabra og Farquhar, ble tilbakeført til Seychellene før landets uavhengighet i 1976.

Forvaltning

Øya regnes som en del av De ytre øyene i Seychellene, også kalt Outer Islands eller Zil Elwannyen Sesel.

Samfunn og økonomi

Folketellingen i 2002 viste et innbyggertall på 19.
Tidligere har øya vært benyttet til kokosplantasjer og landbruk. Etter at det i 1987 ble reist hotell, benyttes øya mest til turisme. Øya eies av den seychelliske stat og forvaltes av det statlige selskapet Islands Development Company (IDC). Organisasjonen Island Conservation Society etablerte i 2007 et senter på øya.
Trafikken til øya går med båt eller luftvegen. Det er flystripe på øya og IDC flyr til Mahé.
Hauglandsosen

Hauglandsosen er en forgreining av Hjeltefjorden i Hordaland fylke.
Navnet kommer fra elven som renner ut ved Hauglandshella like ved Haugland kai. Området som omkranser Hauglandsosen strekker seg fra Hetlevik i sør via Juvik, Kråvik og Hauglandshella i øst og til Tveitevåg og Hanøy i nord. Samtidig danner øygruppene Skorpo og Rotøyene et skille i vest mot hovedleia i Hjeltefjorden.
Industriområdene Hanøytangen og Horsøy har sjøtilgang via Hauglandsosen.
I 2013 ble militær-VM i seiling arrangert i Hauglandsosen.
Mannen på taket

Handling

Martin Beck og kollegaene innser at de går en morder løs når deres kollega, politimannen Nyman, blir myrdet med en bajonett i sin sykehusseng i Stockholm. Det fremgår etterhvert at den myrdede politimannen var særdeles rå og brutal i sin tjeneste og i et av tilfellene førte dette til at en kvinne døde på fengselscellen. Den døde kvinnens mann går fra forstanden og en dag klatrer han opp på taket av en boligblokk og begynner å fyre løs på forbipasserende.
Filmen tar opp mordet på en politimann i Stockholm, og viser politiets arbeidsmetoder, indre konflikter og klare feilgrep.

Om filmen

Den svenske filmsiden MovieboX gav den i 2004 åtte av ti mulige poeng og skrev følgende: «Mannen på taket er en sjelden realistisk politifilm med troverdighet og autentisitet som utklasser det meste. Her romantiseres ikke politiyrket som et spennende detektivarbeide, slik som i mange andre filmer». Den danske filmsiden PHILM gav den i 2005 fem av syv stjerner og skrev følgende: «...selv i dag fremstår filmen uhyre effektivt. Den bærer i stor grad av å være et stykke perfeksjonistisk håndverk og viser at Bo Widerberg så absolutt aldri gikk på kompromis med sine egne forestillinger. Carl-Gustaf Lindstedt spiller med stor overbevisning kriminalkommissær Martin Beck, som sammen med sine assistenter kommer på karrierens uhyggeligste og mest morbide oppgave. Teknisk er filmen på et utrolig høyt nivå – virkelig høy standard for svensk film på den tid. Alle scener er gennemarbeidet, like fra den etsende uhyggelige indledning til den finurlige slutten, og filmens unike fotografiske, ren håndholdte, stil sitter lenge på nethinnen». VG gav den i sin tid terningkast fem og beskrev den som et «actiondrama av beste klasse» og en «god og viktig film». Aftenposten var også positiv i sin anmeldelse, og kalte den en «Svensk thriller med internasjonalt snitt».
Filmen ble svært populær på svenske kinoer og spilte inn nesten elleve millioner svenske kroner.
Den huskes ofte for de dramatiske helikopterscenene, og var den mest påkostede svenske filmen til da.

Priser

Filmen ble i 1977 tildelt to Guldbagge-priser; for beste film og beste mannlige hovedrolle (Håkan Serner).

DVD

Den ble utgitt på DVD i Sverige i 2004 med en ekstra disk med ekstramateriale. Ekstramaterialet inneholder en 75 minutter nyprodusert dokumentar, Med sikte på realism, av Ronny Svensson og Markus Strömqvist.
Døden kler henne

Handling

Madeline Ashton (Meryl Streep) er en forfengelig skuespiller med en karrière som har sett sine siste dager. Barndomsvenninnen og erkefienden Helen (Goldie Hawn) er en forfatter og forlovet med stilige Dr. Ernest Menville (Bruce Willis). Etter å ha blitt presentert for Dr. Ernest ser Madeline en gyllen mulighet til å ødelegge for Helen ved å stjele nok en mann fra henne. Madeline gifter seg etter hvert med Ernest, og Helen ender opp på et psykiatrisk sykehus.
Med årene avtar Madelines skjønnhet, og ekteskapet med Ernest er alt annet enn lykkelig. Når hennes unge elsker ikke lenger vil ha henne, gjør hun et desperat forsøk på å bli yngre ved å besøke den mystiske kvinnen Lisle von Rhoman (Isabella Rossellini), som gir henne en magisk ungdomseliksir. Det hun ikke vet er at Helen har drukket samme eliksir, og hun er fast bestemt på å gjøre hva som helst for å få tilbake Ernest og ta hevn på Madeline.
Tsegay Kebede

Meritter

1.-plass i 2010 London Marathon, 2:05:19
Porsgrunn/Skien

Storbystatus

Tidligere var det vanlig fra rikspolitisk hold å se Oslo, Bergen, Trondheim, Stavanger, Kristiansand og Tromsø som landets storbyer basert på kommunestørrelse og byenes funksjon som landsdelshovedstader.
I senere år har det blitt mer vanlig å inkludere Porsgrunn/Skien, Drammen og Fredrikstad/Sarpsborg i storbygruppen fordi dette i realiteten er storbyer i kraft av innbyggertall på rundt 100 000 i tettstedet og mange av de samme samferdselsutfordringer og sosiale utfordringer som de andre storbyene, selv om ingen enkeltkommuner har like mange innbyggere som eksempelvis Kristiansand.

Historie

Byene rundt Frierfjorden hadde allerede på 1700-tallet spesialisert seg i ulike retninger. Skien var sagbruksbyen, Porsgrunn var havneby med tollbod; Brevik hadde også trelasthandel og skipsfart, mens Langesund var sjøfartsby med kystfart som spesialitet. Skien definerte midt i 1730-årene Porsgrunn, Brevik og Langesund som sine forsteder, som forlengelser av kjøpstaden.
Coprophagia

Årsak

Sykdommen kan ha sammenheng med andre sykdommer, spesielt sykdommer som gir økt appetitt, som for eksempel diabetes og proteinmangelsykdommer, men den opptrer like gjerne hos friske hunder. Noen mener det kan være et tegn på andre mangelsykdommer, andre at det har med vaner og uvaner å gjøre.
Fond

Fond er kapital som er satt til side for bestemte formål. Det finnes et vidt spekter av fond med svært forskjellige formål. I regnskap brukes ordet om regnskapspostering av innskutt og driftsmessig akkumulert egenkapital.

Kapitalfond

De fond som er opprettet for å tilgodese humanitære eller ideelle formål, utbetaler gjerne kun midler fra avkastningen av fondet til utvalgte kandidater. Det vil si den avkastningen styret for et fond har klart å tjene ved å plassere fondets kapital i aksjer, obligasjoner og andre verdipapirer eller kapitalplasseringsalternativer.
Typiske verdipapirfond er aksjefond, obligasjonsfond, rentefond, hedgefond og private equity fond.
Norges største og kanskje mest kjente fond er «oljefondet» eller «Statens pensjonsfond – utland», som forvaltes av Norges Bank. Av andre fond er «Fond for utøvende kunstnere» et typisk eksempel.

Regnskapsfond

I et regnskap disponeres kapitalen på flere fond. Disposisjonsfond er et variabelt fond hvor overskudd og underskudd føres. På reservefond avsettes beløp som skal sikre bedriftens økonomi langsiktig.
I et aksjeselskap er reservefond og skattefond påbudt ved lov, øvrige fond selskaper velger å opprette for andre formål er frivillige.
Ved tidligere bruk av manuelle regnskapsbøker (dagbok og hovedbok) var konto for tap og vinning akkumuleringskonto for endringer som ble ført mot bedriftens egenkaptialkonto i enkeltmannsforetak og disposisjonsfond i aksjeselskap.
Bowls under de britiske imperielekene 1930

Bowls under de britiske imperielekene 1930. Bowls var en av flere sporter under de første britiske imperieleker som ble arrangert i Hamilton i Ontario i Canada 16. til 23. august 1930. Det var tre øvelser, single, par og firer, kun for menn.  England ble beste nasjon, de vant alle tre gullmedaljene.
Super Bowl LIV

USA

Fox står for TV-sendingen av Super Bowl LIV.
Prisen for 30 sekunder med reklametid under kampen ligger på mellom $5,5 og $5,6 millioner. Fox kommer til å ha fire reklamepauser per kvarter istedenfor fem, men hver pause kommer til å være 30 sekunder lengre. Den 13. mai 2019 annonserte Fox at premieren for sesong 3 av The Masked Singer skulle følge Super Bowl LIV.

Underholdning

Den 26. september 2019 ble det annonsert at Jennifer Lopez og Shakira]] skal fremføre under halftime-showet.
Robert Roy MacGregor

Bakgrunn

Han ble kalt Rob Roy eller Red McGregor (Røde McGregor) på grunn av sitt røde hår. Hans far het Donald Macgregor, og hans mor het Margaret Campbell. Han ble senere gift med Mary Helen MacGregor av Comar, og sammen fikk de barna James, Ranald, Coll og Robert (kjent som Robin Oig eller Young Rob).

Jakobitteropprøret

Som 18-åring dro Robert Roy MacGregor sammen med sin far og mange andre medlemmer av en rekke skotske klaner, anført av Viscount Dundee, for å støtte den avsatte kong Jakob VII av Skottland (som samtidig var Jakob II av England) fra Huset Stuart i kampen mot Vilhelm av Oranien, Jakobs fetter og konge av England, Irland og Skottland under navnet Vilhelm III av England etter avsettelsen av Jakob. Kampen skulle vise seg å bli forgjeves.
Opprøret mellom de overveiende skotske støtter av kong Jakob (som ble betegnet som jakobitter) og Vilhelms bedre utstyrte rødfrakker, ble etterpå kalt jakobittopprøret. Opprøret og kampene mellom jakobitter og rødfrakker er en utførlig behandlet begivenhet i Skottlands historie.
I juli 1717 ble alle som hadde deltatt i jakobittopprøret i 1715 benådet, bortsett fra Rob Roy og hele Gregor-klanen. De ble spesielt unntatt i vedtaket som kalles The Indemnity Act of 1717 eller The Act of Grace and Free Pardon.
Rob Roy ble hardt såret i 1719 i slaget ved Glen Shiel, der skotske jakobitter støttet av spanske soldater ble slått av den britiske hæren, som var forsterket av styrker fra allierte såkalte «highlanders».

Kvegdrift

Rob Roy ble senere høyt respektert for sitt virke knyttet til kvegdrift; i hans tids Skottland ble det ansett for en stueren levevei både å stjele andres kveg og å forlange penger for å la kvegeiere få beholde flokken. Rob Roy ble en av de profesjonelle kvegpasserne som mot betaling beskyttet eiernes rettigheter. Han lånte en stor pengesum for å kjøpe flere dyr til sin egen flokk, men da sjefshyrden hans forsvant med pengene mistet Rob Roy alt han eide og ble ute av stand til å innfri gjelden sin. Følgelig ble han erklært fredløs, og i 1722 havnet han i fengsel. Det finnes to ulike versjoner av hva som egentlig hendte forut for fengslingen. 
Daniel Defoe skrev i 1723 en roman – Highland Rogue – basert på Rob Roys liv, og romanen var med på å gjøre Rob Roy til en levende legende, noe som påvirket makthaverne til å løslate ham. 
Han ble benådet og satt fri i 1727, og døde i sitt eget hjem i 1734 i en alder av 63 år.

Senere diktning og filmversjoner

Da Sir Walter Scott i 1817 skrev romanen Rob Roy, ble det føyd ytterligere stoff til legenden (som heretter nærmest gjorde Rob Roy til en moderne Robin Hood). William Wordsworths dikt Rob Roy's Grave, som han skrev under en reise til Skottland i 1803, har også bidratt til å nøre opp under heltestatusen.
Også ulike filmversjoner av historien om Robert McGregor har portrettert ham som en helt, ikke minst filmen Rob Roy fra 1995, regissert av Michael Caton-Jones og med Liam Neeson i hovedrollen.
Fylkesvei 7722

Fylkesvei 7722 går mellom Eltoft og Tangvåg i Vestvågøy kommune. Veien er 1,9 km lang.
Før 1. januar 2010 hadde veien betegnelsen fylkesvei 830.
Frem til 2019 hadde veien betegnelsen fylkesvei 993.
Monsieur de Sainte-Colombe

Biografi

Sainte-Colombe er knapt nevnt i samtidige kilder. Verken hans fulle navn, foreldrenes navn, hans føde- eller dødssted eller nøyaktig fødsels- og dødsdato er kjent med full sikkerhet, men ifølge nyere forskning var fornavnet høyst sannsynlig Jean. Han skal ha bodd en tid i Paris og fått undervisning blant annet av  teorbisten og gambisten Nicolas Hotman. I kildene omtales han ofte som Sainte-Colombe le père («faren») fordi det finnes en annen komponist og gambist med samme navn (ca. 1660–1720) som i samtidige dokumenter opptrer under tilnavnet le fils («sønnen»).
Familien stammet fra sydvestre Frankrike, muligens Pau og var hugenotter. Med de religiøse motsetningene som eksisterte i Europa på 1600-tallet blir det spekulert i om knappheten på samtidige kilder om Sainte-Colombe skyldes at de katolske myndighetene uvilje til å registrere data om protestantiske innbyggere. Det er ikke usannsynlig at Sainte-Colombe le fils virkelig var hans sønn, for le fils opptrer i kilder fra Durham i England, og mange hugenotter rømte til protestantiske land etter at Ludvig 14. opphevet ediktet i Nantes i 1685.
Sainte-Colombe le père ble regnet som en av sin tids mest begavede gambister. Det lille man vet om ham fra samtidige kilder stammer stort sett fra hans elever, blant andre Jean Desfontaines, Marin Marais, Pierre Méliton og Jean Rousseau.
Sainte-Colombe føyde sannsynligvis en syvende streng til bassgamben for å utvide toneomfanget og gi instrumentet en større uttrykksfylde. Jean Rousseau beskrev  spillet hans som «perfekt» og Marin Marais komponerte i 1701 gambestykket Tombeau pour Monsieur de Sainte-Colombe som et musikalsk minne over sin lærer. Sainte-Colombe hadde minst to døtre (Françoise og Brigide) som han opptrådte sammen med under konserter de holdt i deres eget hjem. Ved hoffet opptrådte han ikke.
Det er bevart over 170 stykker for syvstrengs sologambe og 67 Concerts à deux violes esgales for to gamber etter Sainte-Colombe, noe som gjør han til den mest produktive franske gambekomponisten før Marin Marais.

Film om Sainte-Colombe og Marin Marais

I 1991 spilte den franske regissøren Alain Corneau inn filmen Tous les matins du monde (omtrent «Allverdens morgener», filmen ble i Norge markedsført under navnet Alle årets dager) etter Pascal Quignards roman med samme navn. Gambemusikken i filmen ble spilt av den katalanske gambisten Jordi Savall. Hendelsene i historien er fiksjon, men er basert på de historiske karakterene Sainte-Colombe (spilt av Jean-Pierre Marielle) og Marin Marais (spilt av Guillaume og Gérard Depardieu).
NM i hopp uten tilløp 1920

NM i hopp uten tilløp 1920 var en del av NM i friidrett 1920.
Mesterskapet ble arrangert i Bergen 20. mars. Arrangør var Bergens Turnforening.
NM i svømming kortbane 1977

NM i svømming kortbane 1977 ble arrangert i Stavanger 18.-20. mars 1977.
Boksing under Asialekene 1966

Boksing under Asialekene 1966. Boksing var en av flere sporter under de femte Asialekene som ble arrangert i Bangkok i Thailand mellom 9. og 20. desember 1966. Det var fjerde gangen som boksing var på programmet under Asialekene. Det var elleve vektklasser for menn. Sør-Korea ble beste nasjon med fem gullmedaljer foran Thailand med tre.
Bryting under Middelhavslekene 1963

Bryting under Middelhavslekene 1963. Bryting var en av flere sporter under de tredje Middelhavslekene som ble arrangert i Napoli i Italia i perioden 21. til 29. september 1963. Det var fjerde gangen som bryting var med på programmet under Middelhavslekene. Det ble konkurrert i åtte vektklasser i bryting fristil og åtte i gresk-romersk stil, kun for menn. Tyrkia ble beste nasjon med ti gullmedaljer foran Italia og Jugoslavia med to hver.
Haslum menighet

Haslum menighet tilhører Bærum prosti i Oslo bispedømme. Haslum ligger i Bærum kommune som 1 av totalt 10 menigheter. 
Menigheten sogner til Haslum kirke som er en steinkirke fra middelalderen. Sokneprest er Torunn Jåvold.
Newhall Pass Interchange

Newhall Pass interchange er en motorveiskrysning, nord for San Fernando i Sør-California i USA. Den forbinder Interstate 5 (Golden State-motorveien) med State Route 14 (Antelope Valley-motorveien).

Historie

Newhall Pass interchange har opplevd to kollaps, et i 1971 og et i 1994.

Brannen i 2007

Newhall Pass interchange blei 12. oktober 2007 klokken 23 lokal tid ramma av ei ulykke da to vogntog kolliderte. Dette skjedde i en tunnel som kun var for vogntog. Kollisjonen utvikla seg til ei ulykke som involverte minst 15 lastebiler. 20 personer klarte å redde seg ut av tunnelen, 10 var skadet. Amerikanske media meldte om at to personer hadde omkommet. Eksplosjonen som fulgte var så kraftig og ilden var så sterk at betongen i tunnelen regelrett smelta, og motorveien over tunnelen måtte også stenges da man frykta at tunnelen kunne rase sammen. Stengningene førte til trafikkaos og køer på veinettet, og det ble hevda at enkelte bilister måtte vente i over syv timer før de kunne kjøre videre. Lokalt politi uttalte at tunnelen kunne være totalt ødelagt. Ulykken fikk internasjonal medieoppmerksomhet.
Aitutaki

Aitutaki er en av de sørligste atollene i øygruppen Cookøyene.
Den er den tredje største av de sørlige øyene, og består av 3 vulkanske småøyer og 12 koralløyer. Øya har trolig vært befolket siden ca. år 900, og legenden skal ha det til at det var den polynesiske høvdingen Ra som oppdaget øya, og ga den navnet Utataki Enua O Ru Ki Te Moana, som betyr «Føringen av en last med folk av Ra over havet». Det sies at Ra tok med seg 4 koner, 4 brødre og 20 hoff-jomfruer for å befolke øya. 
Hoveddelen av befolkningen bor i landsbyen Arutanga, som ligger på øst-siden av hovedøya. Her ligger også en flyplass, som Air Rarotonga flyr til fra Rarotonga. Aitutaki er den nest mest besøkte av Cookøyene. Her finnes flere hoteller og andre overnattingssteder, og mange aktiviteter. Mange anser Aitutaki for å være verdens vakreste lagune. 
Første registrerte møte med europeere er Kaptein William Bligh på skuta «Bounty», 11. april 1789, like før det berømte Mytteriet på Bounty. Disse har også fått æren for å ha innført frukten paw-paw, som i dag er en stor eksportartikkel her.
NGIn

NGIn (Innovative Tools and Services for NorduGrid) er et prosjekt stiftet av Nordunet3-programmet for perioden 1. juni 2006 til 30. juni 2010. Prosjektet fokuserer på å utvikle nye eksperter innen grid computing for å sørge for kontinuerlig utvikling av innovative verktøy og tjenester for NorduGrids grid-mellomvare, Advanced Resource Connector (ARC).
Hovedmålet for NGIn-prosjektet er å lære opp nye grid-eksperter. Læringsprogrammet inkluderer en nordisk grid-skole og ph.d.-studenter innen grid. Prosjektets aktiviteter vil være på linje med de andre grid-initiativene og vil dermed være med på å sørge for interoperabilitet mellom de forskjellige løsningene på markedet.
NGIn støtter fem ph.d.-prosjekter ved Universitetet i Oslo, Uppsala universitet, Lund universitet og Helsinki Institute of Physics (HIP).
Santaldih kraftverk

Santaldih kraftverk er et kullkraftverk ved elva Damodar i delstaten Vest-Bengal i India. Det har en installert produksjonskapasitet på 730 MW fordelt på fire like store blokker/turbiner og én større blokk på 250 MW. Operatør er det indiske selskapet West Bengal Power Development Corp Ltd.
Anlegget ble utbygd i årene 1974–2009. Brenselstypen er kull.